Melléklet a Közgyűlés 11/2022. (I.27.) határozatához

PÁLYÁZATI  FELHÍVÁS

Érd Megyei Jogú Város Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény, a munka törvénykönyvéről szóló 2012. évi I. törvény, a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendeletben foglaltak alapján pályázatot hirdet a

Csuka Zoltán Városi Könyvtár
igazgató
munkakör betöltésére

A munkavégzés helye: 2030 Érd, Hivatalnok utca 12.

Az ellátandó munkakör: igazgató (vezető állású munkavállaló)

A munkaviszony időtartama: határozott idejű munkaviszony, 2022. április 2. napjától 2027. április 1. napjáig.

A munkáltatói jogkör gyakorlója az igazgató munkaviszonyának befejező időpontját követően a kulturális munkakörben határozatlan időre történő továbbfoglalkoztatás lehetőségét nem biztosítja.

A foglalkoztatás jellege: teljes munkaidő.

A munkakörbe tartozó lényeges feladatok:  
· a pályázatban kidolgozott vezetői program és a fenntartó által jóváhagyott éves munkaterv alapján történő feladatellátás;
· a könyvtári gyűjtemény és könyvtári szolgáltatások helyi igényeknek megfelelő alakítása, a könyvtári állomány gyarapítása, nyilvántartása, a könyvtári állomány feltárása, megőrzése, védelme, közhasznú információs szolgáltatás nyújtása, helyismereti információk és dokumentumok gyűjtése, más könyvtárak állományának és szolgáltatásainak elérése, illetve ezen feladatok magas színvonalon történő ellátása;
· az intézmény rendeltetésszerű és gazdaságos működésének biztosítása;
· együttműködés a fenntartó illetékes szervezeti egységeivel;
· együttműködés a város intézményeivel, a kulturális tevékenységet végző civil szervezetekkel;
· a munkáltatói jogok gyakorlása az intézményben.

Munkabér és juttatások: a munkabér és egyéb juttatások megállapítása a munka törvénykönyvéről szóló 2012. évi I. törvényben foglaltak szerint, a felek megegyezése alapján történik.

Pályázati feltételek:
· a 39/2020. (X.30.) EMMI rendelet 2. § 2. és 13. pontjában, valamint 1. mellékletének 4. pontjában meghatározott szakirányú felsőfokú végzettség és szakképzettség (a kulturális intézmény alaptevékenységének (nyilvános könyvtári ellátás) vagy az ellátott munkakörnek megfelelő alapképzésben, mesterképzésben, osztatlan mesterképzésben vagy doktori képzésben szerzett végzettség, valamint a nemzeti felsőoktatásról szóló törvény szerinti főiskolai szintű vagy egyetemi szintű végzettség és szakképzettség);
· Közös Európai Referenciakeret (KER) szerinti B2 szintet elérő idegennyelv-ismeret;
· végzettségének, szakképzettségének vagy az intézmény alaptevékenységének megfelelő jogviszonyban szerzett legalább ötéves szakmai gyakorlat;
· a munkakör ellátásához szükséges magyar nyelvtudás;
· cselekvőképesség;
· büntetlen előélet és annak ténye, hogy a pályázó nem áll a tevékenység folytatását kizáró foglalkoztatásától eltiltás hatálya alatt;
· államháztartási és vezetési ismereteket nyújtó, legalább 120 órás képzés igazolt elvégzése, ennek hiányában ennek a munkakör betöltését követően két éven belüli vállalása, vagy a mentesség igazolása.

A pályázat elbírálásánál előnyt jelent:
· szakirányú egyetemi végzettség;
· intézményvezetői tapasztalat.
 
A pályázat részeként benyújtandó iratok, igazolások:
· a végzettséget, szakképzettséget, idegennyelv-ismeretet tanúsító okiratok, igazolások egyszerű másolata;
· a jogszabályban meghatározottak szerinti szakmai gyakorlatot igazoló okiratok egyszerű másolata;
· szakmai önéletrajz a szakmai tevékenység bemutatásával;
· az intézmény vezetésére, fejlesztésére vonatkozó részletes szakmai és vezetési program;
· három hónapnál nem régebbi erkölcsi bizonyítvány, vagy az annak megkéréséről szóló igazolás egyszerű másolata;
· államháztartási és vezetési ismereteket nyújtó képzés elvégezését tanúsító okirat egyszerű másolata, vagy az annak elvégzésére irányuló szándéknyilatkozat, illetve a mentesülés alapjául szolgáló okiratok egyszerű másolata;
· pályázó arról szóló nyilatkozata, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul;
· nyilatkozat vagyonnyilatkozat-tételi kötelezettség vállalásáról;
· pályázó nyilatkozata arra vonatkozóan, hogy a pályázatát a Közgyűlés, illetve annak bizottsága nyilvános vagy zárt ülésen tárgyalja.

A pályázat benyújtásának határideje: 2022. március 3.

A pályázat benyújtásának helye, módja: A pályázatot mellékletekkel együtt, egy nyomtatott példányban és elektronikusan kérjük benyújtani: postai úton Érd Megyei Jogú Város Önkormányzat polgármesterének címezve (2030 Érd, Alsó utca 1.), elektronikus úton Vargáné Dunai Mónika, a Humán Iroda csoportvezetője részére a Dunai.Monika@erd.hu e-mail címen keresztül. A borítékon kérjük feltüntetni: könyvtár igazgatói pályázat.

A pályázati kiírással kapcsolatosan további információt Kétszeriné Perlaki Csilla közművelődési ügyintéző nyújt a +36 23 522 349 telefonszámon.

A pályázat elbírálásának rendje: Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott – az intézmény alapfeladatait érintően szakértelemmel rendelkező tagokból álló – bizottság hallgatja meg.

A szakértői bizottsági meghallgatást és véleményezést követően a Köznevelési, Művelődési és Ifjúsági Bizottság személyesen is meghallgatja a pályázót. A szakértői bizottság írásba foglalt véleményét mérlegelve, a Köznevelési,  Művelődési és Ifjúsági Bizottság javaslatára a végleges döntést Érd Megyei Jogú Város Közgyűlése hozza meg következő ülésén.

A pályázat elbírálásának határideje: Érd Megyei Jogú Város Közgyűlésének március havi rendes ülése.

A munkáltatóval kapcsolatban további információt a www.erd.hu honlapon szerezhet.

A pályázati kiírás közzétételének helye, ideje:
· www.erd.hu honlapon: 2022. február 1.
· www.csukalib.hu honlapon: 2022. február 1.

A munkakör betöltésére vonatkozó további információk: Az igazgatóra a munka törvénykönyvéről szóló 2012. évi I. törvény, vezető állású munkavállalóra vonatkozó 208.–211. § rendelkezései irányadók. A munkaszerződés megkötésekor  legfeljebb három hónap  próbaidő köthető ki.

